Twee vas vir dwelms in kattebakDie dwelms waarop beslag gelê is. Foto: Verskaf Die Kaapstadse polisie het ŉ jong man en vrou in hegtenis geneem nadat dwelms ter waarde van nagenoeg R900 000 in hul besit gevind is. Konst. Noloyiso Rwexana, polisiewoordvoerder, het gesê die Gugulethu-stabiliseringseenheid het inligting opgevolg oor beweerde dwelmhandel by ŉ huis in Mandalay. “ŉ Lasbrief is uitgereik en die eenheid het Vrydag omstreeks 20:20 by die huis in Wesselstraat opgedaag,” het Rwexana gesê. “Toe die polisie daar aankom, het hulle opgemerk die man gooi ŉ pakkie in die hondehok. Die polisie het die pakkie uitgehaal en Mandrax-tablette daarin gevind.” Die res van die perseel is deursoek en die eenheid het op nog tablette in die kattebak van ŉ BMW, wat in die motorhuis gestaan het, afgekom. Die man en vrou, albei 21, is in hegtenis en moet Maandag in die Bishop Lavis-landdroshof verskyn.